Hundruð talibana tóku þátt í árásinni
Yfirvöld í Afganistan hafa greint frá því að fjögur til fimm hundruð talibanar hafi tekið þátt í árás á afskekkta herstöð í Kunar-héraði í austurhluta landsins á sunnudag en níu bandarískir hermenn létu lífið í árásinni og fimmtán særðust. Þetta kemur fram á fréttavef CNN.
Mohammad Zahir Azimi, talsmaður afganska varnarmálaráðuneytisins, segir að minnsta kosti hundrað árásarmenn hafa fallið í átökunum í Dara-I-Pech. Þá segir hann að mest hafi mannfallið verið í átökum utan  við herstöðina er árásarmennirnir réðust á varðstöð sem þar er.
Um er að ræða mesta mannfall í bandaríska herliðinu í landinu frá því í júní árið 2005.
"Það er nokkuð algengt að þeir ráðist á varðstöðvar okkar," segir Mark Laity, talsmaður NATo á svæðinu. "Þetta var hins vegar umfangsmeiri árás en venjulega. Tæknin var ekki ný. Þeir eru yfirleitt sigraðir. Það hryggir okkur mjög að við skulum hafa misst menn en það breytir ekki því að tilraun þeirra til að ná herstöðinni á sitt vald mistókst."
Yfirvöld í Afganistan hafa greint frá því að fjögur til fimm hundruð talibanar hafi tekið þátt í árás á afskekkta herstöð í Kunar-héraði í austurhluta landsins á sunnudag.
Níu bandarískir hermenn létu lífið í árásinni og fimmtán særðust.
Talsmaður afganska varnarmálaráðuneytisins segir að minnsta kosti hundrað árásarmenn hafa fallið í átökunum í Dara-I-Pech.
Um er að ræða mesta mannfall í bandaríska herliðinu í landinu frá því í júní árið 2005.